b'\n_START_ARTICLE_\nS\xc3\xa5ing\n_START_PARAGRAPH_\nS\xc3\xa5ing er \xc3\xa5 tilf\xc3\xb8re et ryddet og klargjort stykke land fr\xc3\xb8 av \xc3\xb8nsket art og sort. I alle jordbrukskulturer har s\xc3\xa5ing v\xc3\xa6rt omfattet med stort alvor, og det har v\xc3\xa6rt ritualer preget av magisk tenkning knyttet til handlingen og til tidspunktet for s\xc3\xa5ingen. I Bibelen og i kunsten er det mye symbolikk knyttet til s\xc3\xa5ing. \xc2\xabH\xc3\xb8r!\xc2\xbb sa han. \xc2\xabEn mann gikk ut for \xc3\xa5 s\xc3\xa5. Og da han s\xc3\xa5dde, falt noe ved veien, og fuglene kom og tok det. Noe falt p\xc3\xa5 steingrunn hvor det var lite jord, og det skj\xc3\xb8t snart opp, fordi jordlaget var tynt (Mark. 4, 3-4)_NEWLINE_I ikke-mekaniserte landbrukskulturer har s\xc3\xa5ing normalt v\xc3\xa6rt utf\xc3\xb8rt ved breis\xc3\xa5ing (eng. broadcasting), dvs. ved at man kaster fr\xc3\xb8 ut med hendene. En \xc3\xb8kning i fr\xc3\xb8prisene i England p\xc3\xa5 1600-tallet resulterte i at man begynte \xc3\xa5 eksperimentere med maskiner som kunne s\xc3\xa5 mer presist og dermed med mindre mengde fr\xc3\xb8. S\xc3\xa5maskinen regnes \xc3\xa5 v\xc3\xa6re oppfunnet av Jethro Tull i 1701. _NEWLINE_Moderne s\xc3\xa5maskiner best\xc3\xa5r av ei s\xc3\xa5kasse, et utmaterverk og r\xc3\xb8rformede s\xc3\xa5labber som g\xc3\xa5r i jorda i \xc3\xb8nsket dybde. Ved maskinell s\xc3\xa5ing kommer alts\xc3\xa5 fr\xc3\xb8et i jorda i rader (rads\xc3\xa5ing). Det er vanlig \xc3\xa5 utstyre s\xc3\xa5maskiner med dobbel s\xc3\xa5kasse og to sett labber for samtidig uts\xc3\xa5ing av kunstgj\xc3\xb8dsel (kombimaskin). Vanligvis er s\xc3\xa5bedet klargjort ved pl\xc3\xb8ying og harving, men det finnes kraftige s\xc3\xa5maskiner som kan s\xc3\xa5 direkte i stubb\xc3\xa5ker (direktes\xc3\xa5ing). Etter s\xc3\xa5ing er det vanlig \xc3\xa5 tromle. Vanlig radavstand er 12 cm for korn og opptil 60 cm for rotvekster._NEWLINE_I norsk jordbruk er det mest vanlig \xc3\xa5 s\xc3\xa5 om v\xc3\xa5ren (v\xc3\xa5rs\xc3\xa6d), men b\xc3\xa5de gras og korn kan s\xc3\xa5es om h\xc3\xb8sten og overvintre som unge spirer (h\xc3\xb8sts\xc3\xa6d). Isbrann kan da v\xc3\xa6re et problem.'